# Ústavný súd sa bude verejnou voľbou zaoberať už v stredu

**Verejná voľba generálneho prokurátora by sa mala konať v piatok 17. júna na mimoriadnom rokovaní Národnej Rady.**

KOŠICE. Ústavný súd (ÚS) bude o návrhu prvého námestníka generálneho prokurátora (GP) SR Ladislava Tichého rozhodovať na neverejnom zasadnutí pléna už v stredu 15. júna, teda pred avizovanou verejnou voľbou GP v parlamente.

Pre TASR to povedala hovorkyňa ÚS Anna Pančurová. ÚS prijal návrh zastupujúceho GP Tichého 30. mája.

V podaní Tichý navrhuje, aby ÚS rozhodol o neplatnosti koaličnej novely rokovacieho poriadku, ktorá mala priniesť zmenu voľby nového generálneho prokurátora z tajnej na verejnú.

Zároveň požiadal o pozastavenie účinnosti ustanovení, ktoré tento krok umožňovali.

V návrhu naznačuje politické pozadie prijatia takejto novely a odvoláva sa na to, že aj keď [Ústava](http://www.sme.sk/storm/itextg.asp?idh=8787615&ids=6) SR priamo nepredpisuje voľbu GP ako tajnú, zakotvuje v sebe princípy demokratického a právneho štátu, ako aj demokratické tradície, ktoré vznikali a rozvíjali sa na našom území.

Plénum ÚS pridelilo Tichého návrh sudcovi spravodajcovi 1. júna.

Poslanci 17. mája prelomili veto prezidenta a 79 hlasmi opätovne schválili novelu zákona o rokovacom poriadku, ktorá priniesla zmenu voľby.

Podanie na Ústavný súd ešte pred hlasovaním avizovali v prípade prelomenia prezidentovho veta aj poslanci za opozičný Smer.

Na ÚS sa obrátil aj predseda parlamentu [Richard Sulík](http://www.sme.sk/storm/itextg.asp?idh=8405776&ids=5), ktorý podal 7. júna návrh na odmietnutie podania zastupujúceho GP.

Tichý ako zastupujúci prokurátor nie je oprávnený podať návrh na ÚS a to z toho dôvodu, že nemá postavenie GP, ani ústavného činiteľa," vyhlásil.

Podľa prezidenta [Ivana Gašparoviča](http://www.sme.sk/storm/itextg.asp?idh=8405773&ids=6), vyhlásenie verejnej voľby ešte pred očakávaným verdiktom ÚS nebolo z politického hľadiska správne. Pripustil zároveň, že predseda parlamentu síce neporušil žiaden zákon, ale nemusel sa s voľbou vôbec neponáhľať.

Sulík však už predtým povedal, že ak by sa ÚS vyjadril k voľbe GP ešte pred konaním mimoriadnej schôdze parlamentu, koalícia sa podľa toho zariadi.

Verejná voľba GP by sa mala konať v piatok 17. júna na mimoriadnom rokovaní NR SR.



**pondelok 13. 6. 2011 10:03** | tasr  
[© 2011 Petit Press. Autorské práva sú vyhradené a vykonáva ich vydavateľ. Spravodajská licencia vyhradená.](http://www.sme.sk/c/5934386/ustavny-sud-sa-bude-verejnou-volbou-zaoberat-uz-v-stredu.html)